Eldoraigne Redenaars en Orators... ons laat ons woorde tel!
By Annalien Venter • 13 Nov, 2017 •
Hoërskool Eldoraigne se Redenaars en Orators het in 2017 hul stem dik gemaak op alle vlakke.
Tydens die ATKV se eerste rondte het agtien leerders puik presteer en veertien leerders het deurgedring na die semi-finaal. Al ses die voorbereide sprekers het die paal gehaal en onder die top tien geeïndig. Die leerders was selfversekerd en baie goed voorbereid en selfs die onvoorbereide deelnemers het almal op die voorpunte van hulle stoele laat sit. Christiaan Roux en Jean-Minique White het Eldoriagne op 19 Augustus 2017 in Goudini in die Kaap verteenwoordig by die finale rondte van die kompetisie. Hierdie is 'n ongelooflike prestasie en ons glo Christiaan en Jean-Minique gaan nog groot skares met hulle woord betower.
Die Van Huysteens Redenaarsfees was inderdaad 'n fees vir die oor! Eldoraigne se redenaars was een van die suksesvolste skole in die kompetisie. Ons wil veral melding maak van die matriekleerders. Hierdie span het vir vyf jaar in 'n ry, die Tweetalige Spankompetisie gewen. 'n Totaal van vier spanne en vier leerlinge spog elkeen met 'n gesogte Van Huyssteens hamertjie.
Oppie Tong Af is vir die dapperes en die kreatiewes wat bereid is om te waag. Die hooffokus is om sprekers te kweek wat die planeet en sy inwoners in die bek kan ruk en sodoende die land en die wêreld kan verander deur te praat waaroor elke spreker sterk voel. Dit is dan presies wat Eldoraigne se Redenaars en Orators vanjaar by die kompetisie gedoen het. Ons het 40 leerders vir die kompetisie ingeskryf. Hulle het individueel of in spanne deelgeneem en tydens die eerste rondte 9 A++, 12 A+, 4A's, 3 B+ en 1B verower.
By die Nasionaal-finaal het Eldoraigne wel deeglik hul stempel afgedruk. Ons palm tien eerste plekke, twee 2de en twee 3de in die Hoërskole afdeling in.
Laaste maar nie die minste nie het Eldo's ook aan die Radikale Redenaarsfees deelgeneem en 24 individue en twee spanne het aan die kompetisie deelgeneem. Die uitslae was goed en vyf individue en twee spanne het na die Gauteng-finaal deurgedring! Miné Smit, graad 11, en die graad 8-span, Christiaan Roux, Liné Crafford, Leandré van Dijk en Michelle Bester het na die Nasionale-finaal deurgedring.
Ons is trots op elke leerder wat ook in dié leerervaring presteer en gegroei het. Ons kan voorwaar sê dat Hoërskool Eldoraigne 'n top jaar gehad het as dit kom by redeneer en het verseker hul woorde getel en laat tel, waar dit saak maak.
Eldo Toneel maak golwe in die kultuur bedryf
By Annalien Venter • 18 Sep, 2017 •
In 2017 het 'n allermintige 29 tonele uit Eldoraigne se kultuurdepartment gekom. Na die interne toneelkompetisie is 5 van die beste tonele gekies en is hulle op verskeie platvorms geleentheid gegee om hulle talente uit te leef.
Na baie ure en kilometers is ons top 3 tonele, KZ, Dubbelloop en Prediker die tonele wat ons naam hoog gehou het by die ATKV Tienertoneel kompetisie uitdunne regoor die provinsie. Ons top 5 tonele het ook tydens die Tshwane Toneelfees opgetree en na die fees is trots om te kan sê dat KZ deurgedring het na die ATKV Pronk Podium tydens die 2017 Aardklop fees.
Dus, as jy enigsins getwyfel het maak Eldoraigne Kultuur skoonskip as dit kom by toneel. Eerskomende Oktober vakansie reis die toneel geselskappe van Prediker 3 en KZ die land plat tussen Aardklop en die ATKV Tienertoneel se landswye finaal. Baie dankie aan almal se insette, harde oefening en tyd wat julle ingesit het om hierdie geleentheid te kan aangryp. Ons hou vir julle baie styf duimvas.
Eldo's die kultuurfontein van Centurion!
Eldoraigne se HOOF perderuiter verjaar!
By Annalien Venter • 15 Sep, 2017 •
Dit was Vrydag vir ons skool 'n groot voorreg om ons skoolhoof en ook hoofruiter van Hoërskool Eldoraigne se verjaardag te vier. Die tema, Colour of Eldo July het almal in rooi en blou getooi in 'n perde bui gehad. Die VLR het ingeloop gekom met 'n banier en is gevolg deur twee van ons eie perderuiters op hul eie perde, waarna die LR in hul mooiste formele drag getooi gevolg het. Dr. Prinsloo en sy vrou het ingery gekom met 'n outydse motor.
Die spesiale dag is gevier met sang, dans en speletjies. Wie sou nou kon raai dat doktor Prinsloo na Miley Cyrus se musiek luister! En 'n kranige rugbyspeler was op skool. Ons het ook die top perderesies agent LP verwelkom op die rooibank saam met die eregaste.
Baie geluk doktor, die klok het gelui vir u nuwe lewensjaar! Mag die jaar wat voorlê net besaai wees met vreugdevolle dae en baie sukses hier by die Eldoraigne Resiesbaan.